ന്യൂസിലന്ഡില് തീവ്രവാദവിരുദ്ധ നിയമം കര്ശനമാക്കും വെല്ലിംഗ്ടണ്: ശ്രീലങ്കന് വംശജനായ ഇസ്ലാമിക് സ്റ്റേറ്റ് ഭീകരന് ഓക്ലന്ഡില് കത്തിയാക്രമണം നടത്തിയതിന്റെ പശ്ചാത്തലത്തില് ന്യൂസിലന്ഡിലെ തീവ്രവാദവിരുദ്ധ നിയമങ്ങള് കര്ശനമാക്കാന് തീരുമാനിച്ചതായി പ്രധാനമന്ത്രി ജസിന്ഡ ആര്ഡേണ് അറിയിച്ചു. ഇരുപത്തിനാലു മണിക്കൂറും പോലീസ് നിരീക്ഷണത്തിലായിരുന്നയാള് ആക്രമണം നടത്തിയതില് വിമര്ശനം നേരിടുന്നതിനിടെയാണ് പ്രധാനമന്ത്രി ഇക്കാര്യം വ്യക്തമാക്കിയത്. പലവട്ടം അറസ്റ്റിലായിട്ടുള്ള അക്രമിയെ സമൂഹത്തില്നിന്ന് അകറ്റിനിര്ത്തുന്നതില് നിലവിലെ നിയമങ്ങള് പര്യാപ്തമായിരുന്നില്ലെന്ന് ആര്ഡേണ് പറഞ്ഞു. പുതിയ നിയമം പാര്ലമെന്റ് സെപ്റ്റംബറില് അംഗീകരിക്കുമെന്നു പ്രതീക്ഷിക്കുന്നതായും കൂട്ടിച്ചേര്ത്തു. ഓക്ലന്ഡിലെ സൂപ്പര് മാര്ക്കറ്റില് വെള്ളിയാഴ്ച ഉച്ചയ്ക്കുണ്ടായ കത്തിയാക്രമണത്തില് ഏഴു പേര്ക്കാണ് പരിക്കേറ്റത്. മൂന്നു പേരുടെ നില ഗുരുതരമാണ്. അക്രമിയെ പോലീസ് വെടിവച്ചുകൊന്നു.